Source: https://eleve.blog.hu/2013/03/19/2013_iii_1?token=eee59707d2e728f992525389e7cf3077
Timestamp: 2018-11-16 21:09:33
Document Index: 11305694

Matched Legal Cases: ['bíróság ', 'bíróság ', 'bíróság ', 'Kúria ', 'bíróság ', 'bíróság ']

2013. III. 1 - 31. Magyarország - Egyik 19
2013. III. 1 - 31. II. Erdély, Felvidék,...
2013. III. 1. Orbán Viktor miniszterelnök Matolcsyt jelöli Magyar Nemzeti Bank (MNB) elnöknek, Varga nemzetgazdasági miniszter lesz. March 1, 2013 Economy Minister Matolcsy is the nominee for Central Bank governor to replace Simor, Prime Minister Viktor Orbán told public radio Kossuth and Varga, the government's point man at negotiations with the IMF, will replace him at the helm of the economy ministry. 2013. III. 4. Áder, köztársasági elnök hat évre kinevezte Matolcsy, volt nemzetgazdasági minisztert a jegybank élére, az MNB elnökévé. Hatályba lépett az MNB új, módosított alapító okirata, amelyiket Matolcsy február 28-i keltezéssel írta alá. Az elnökhöz került az MNB alkalmazottai - kivéve az alelnökök - feletti, a munkaviszony létesítésére és megszüntetésére, a javadalmazás megállapítására vonatkozó jogkör. Ezzel a jegybank elnöke - az új alapító okirat értelmében - a főigazgatót bízhatja meg.
Március 1.-i, bizottsági meghallgatáson Matolcsy leszögezte: az MNB új vezetése mindig és mindenben tartani fogja magát a jegybanktörvényhez, amelyik világosan kijelöli a nemzeti bank feladatait. Elmondta: a jogszabály rendezett kereteket ad a jegybank működéséhez, világossá teszi, hogy feladata az árbiztonság, a pénzügyi szilárdság fenntartása és a kormány gazdaságpolitikájának támogatása. Egyben világossá tette, hogy a pénzromlás ellensége. 2013. III. 5. 'Neue Zürcher Zeitung': Matolcsyt Varga követi gazdasági és pénzügyminiszterként, akinek személye külföldön szavatosságnak számít a szakma-irányultságú gazdaságpolitikát tekintve. (Forrás: MTI)
2013. III. 4. Megjelent a kommunizmus áldozatainak juttatásáról szóló kormányrendelet a "Magyar Közlöny"-ben; két lépcsőben kétszeresére emelik a havi járandóságot.
Juttatásra az a magyarországi lakóhellyel rendelkező magyar állampolgár jogosult, aki a rá irányadó öregségi nyugdíjkorhatárt betöltötte, vagy rokkant, és elítélése az 1956-os forradalommal összefüggésben semmis, vagy Magyarországon 1945. január 1. és 1953. december 31. között rendőrhatósági őrizet mellett munkatáborban fogva tartott volt, illetve akit 1944. október elseje után a Szovjetunióba, kényszermunkára hurcoltak.
Ha a szabadságelvonás időtartama a három évet eléri, de az öt évet nem, akkor a juttatás havi összege harminc ezer forint, tíz évig negyvenöt ezer forint, a fölött havi hatvan ezer forint. Akire törvénysértő vagy semmissé nyilvánított ítéletben halálbüntetést szabtak ki, de azt nem hajtották végre, a tényleges szabadságvesztés vagy szabadságkorlátozás időtartamától függetlenül havi hetvenöt ezer forint juttatásra jogosult. (Forrás: MTI)
2013. III. 5. Elfogadták a határon túli magyarokra vonatkozó feladatok végrehajtásáról szóló beszámolót
Az Országgyűlés kétszázharminchét igen, ötvenegy nem és negyvenöt tartózkodó szavazattal elfogadta a határon túli magyarokra vonatkozó feladatok végrehajtásáról szóló beszámolót. Az okmány szerint a magyar állampolgárság iránti igény folyamatosan magas: a legtöbb kérelem Erdélyből és Délvidékről érkezett, érkezik. Az ügyintézési határidő három hónapra csökkent, a kérelmet átvevők köre bővült, a honosítottak hivatalból kerülnek a polgárok személyiadat- és lakcímnyilvántartásába.
A beszámoló kitér a Magyar Állandó Értekezlet ülésére, a Magyar Szórvány Tanács és a Nemzeti Névjegyzék ('Regiszter') létrehozására, valamint arra, hogy a "Határtalanul!" osztálykirándulási munkatervben 2011 szeptembere és 2012 júniusa között tizenötezer százharminc diák (köztük ezerszáztizenhét külhoni) és ezerhétszázkét tanár (köztük százhatvanhat külhoni) vett részt. Kiemelt előirányzat volt 2012-ben a külhoni magyarok jogsegélyének biztosítása, valamint a "Külhoni Magyar Óvodák Éve" terv. Az irat a nemzeti jelentőségű intézmények kapcsán rögzíti: a kormány megítélése szerint és az eddigi visszajelzések alapján a tervezhető és kiszámítható támogatás jelentős, kézzelfogható segítséget nyújt a külhoni magyar szervezeteknek a pályázatok esetlegességével szemben.
A moldvai csángó oktatási munkatervet 2012 februárjától a Romániai Magyar Pedagógusok Szövetsége hangolja össze, huszonhat helyszínen kezdődhetett el az oktatás, és a működési költségek csökkentek. (Forrás: MTI)
2013. III. 6. A Fidelitas beadványa az 'Amnesty International'-nek
A Szerbiában élő magyarok ellen az elmúlt hónapokban megszaporodtak a népcsoport elleni támadások. A nemzetközi jogvédő szervezetek – közöttük az 'Amnesty International' – részéről azonban csak hallgatást tapasztaltunk. (Forrás: Fidesz):
http://tinyurl.com/ahlukv6
2013. III. 8. Jogerősen egy év tíz hónap börtönbüntetésre ítélték Kolompárt, a Kiskunmajsai Roma Érdek-képviseleti Szervezet vezetőjét, aki az adott időszakban az Országos Cigány Önkormányzat elnöke volt,
A bíróság kétrendbeli, részben társtettesként, részben folytatólagosan elkövetett, jogosulatlan gazdasági előny megszerzésének bűntettében, valamint az Európai Közösség (EU)pénzügyi érdekeinek társtettesként, folytatólagosan elkövetett megsértése bűntettében mondta ki bűnösnek. Kolompár korábban az Országos Cigány Önkormányzat elnöke volt. Mellékbüntetésként három évre eltiltották a közügyek gyakorlásától.
A Kolompár vezetésével működő Kiskunmajsai Cigány Érdek-képviseleti Szervezet és társszervezetei a vád szerint a közösség foglalkoztatási tervét segítő pályázat révén a közösségi költségvetésből 109,1 millió forintot, a magyar költségvetésből 36,4 millió forintot, összesen 145,5 millió forintot szereztek meg jogosulatlanul, és további 76,5 millió forintot kíséreltek megszerezni. (Forrás: MTI)
2013. III. 11. Javaslatot dolgozott ki a külföldi pénz ('deviza')hitelesek nehézségeinek megoldására a pénzügyi biztos.
Doubravszky, a pénzügyi jogok biztosa szükségesnek tartja annak megvizsgálását, hogy a forintban folyósított és forintban törlesztett külföldi pénz alapú hitelt valós tartalma alapján külföldi pénzben nyilvántartott forinthitelként kell-e kezelni. Amennyiben ez így van, és ezt az állítást készülő szakértői vizsgálat részletesen alátámasztja, akkor a külföldi pénzben nyilvántartott forinthitelt hibás terméknek kell minősíteni. Hibás termékért a gyártó, a forgalmazó és az engedélyező egyaránt felelősséggel tartozik. A hibás pénzügyi terméket pedig a fogyasztónak joga van a folyósítás napjának időpontjával a folyósító hitelintézet által forgalmazott másik termékre, vagyis forinthitelre váltani. Mivel a folyósítás időszakában a pénzügyi fogyasztóvédelem hiányosan működött, de életbe lépett már az Európai Uniós szabályozás, ezért az így választható forinthiteleknek is ehhez a szabályozáshoz kell igazodniuk - írja közleményében. Nem azt javasolja majd, hogy a jelenlegi árfolyamon forintosítsák a külföldi pénz hiteleket; javaslatának az lesz a kiindulópontja, hogy a külföldi pénzben nyilvántartott, de forintban felvett, és abban is törlesztett hitelekre számos olyan költség - például árfolyamrés - rakódott, amelyik meghatározás szerint nem rakódhatott volna rá.
Az átmeneti időszakra, vagyis amíg nincs megállapodás, Doubravszky negyvenöt napos kilakoltatási türelmi időt kezdeményezett. (Forrás: MTI)
2013. III. 11. Elérhető a külhoni magyar jogvédelemben részt vevő erdélyi, felvidéki, horvátországi, kárpátaljai és partiumi ügyvédek névsora
(Forrás: Kisebbségi Jogvédő Intézet):
http://tinyurl.com/c96w7od
2013. III. 11. Gyimesi, csíki és háromszéki vonások a Magyar Posta idei húsvéti bélyegein
A nyomatok Nagy, grafikusművész tervei alapján készültek, a címleteken szereplő alkotásokat - a zengővárkonyi Míves Tojás Gyűjtemény tojáskülönlegességei alapján - Bércziné, tojásíró népi iparművész készítette. A forgalmi bélyeg kis íven és a nyolcvanöt forint névértékű sorozaton szereplő fehér írásos, pirosra festett gyimesi, csíki és háromszéki mintázatok eredetije múlt század eleji gyűjtésből származik. A virágos minták előzménye az erdélyi reneszánsz díszítőelem-kincsben keresendő: az egyes minták többértelműek is lehetnek, ami ékes bizonyítéka a Kárpát-medencei mintakincs változatosságának. A száztíz forint névértékű sorozat fő dísze a Kárpát-medence gyimesi tájegységéről származó piros alapszínű tojáshím, derékban széles osztósávval, amelyiken a "Krisztus halleluja" felirat szerepel. A fent és lent nyolc részre osztott, a sávokban rendezett dupla csillagdísz elnevezése "tőtőtt rózsa bűtűbe írva", itt a piros-fekete színállással a tojásíró kiemeli és megerősíti a főmintázatot, felidézve a székely hagyományos színeket, a piros-fekete rokolyákat, a pünkösdi szélben lobogó templomi zászlókat és a székely gyászt. (Forrás: MTI)
2013. III. 11. Elfogadta az Alaptörvény negyedik, eddigi legátfogóbb, huszonkét cikkből álló módosítását az Országgyűlés.
A kétszázhatvanöt igen szavazattal, tizenegy ellenében, harminchárom tartózkodás mellett jóváhagyott módosítás hatályon kívül helyezi az Alaptörvény 2012. január 1-jei életbe lépése előtt meghozott alkotmánybírósági határozatokat. A jóváhagyott módosítás az Alaptörvény részévé teszi az Alkotmánybíróság (AB) által megsemmisített átmeneti rendelkezésék nagy részét, valamint több, korábban alkotmányellenesnek ítélt szabályt is. A rendelkezés nem érinti az AB-határozatok joghatásait. Rövidített formában bekerült az Alaptörvény szövegébe a kommunizmus elítéléséről szóló nyilatkozat, amelyik azonban már nem említi a Magyar Szocialista Párt utódpárti felelősségét. Az Alkotmányügyi Bizottság indoklásában hangsúlyozta: a módosítás továbbra sem zárja ki azt a lehetőséget, hogy az AB egy korábbi határozatával azonos következtetésre jusson, ám lehetővé teszi azt is, hogy régebbi döntéseivel ellentétes megállapításokat tegyen.
A módosítás azt is kimondja, hogy az Alkotmánybíróság az Alaptörvényt és módosításait csak a megalkotására és kihirdetésére vonatkozó eljárási követelmények tekintetében vizsgálhatja felül. Ennek megfelelően a köztársasági elnök akkor kérheti az AB vizsgálatát az Alaptörvényről és módosításairól, ha megítélése szerint az Országgyűlés nem tartotta be az eljárási szabályokat. Emellett a Kúria elnökével és a legfőbb ügyésszel egészült ki azoknak a sora, akik utólagos alkotmánybírósági szabály-felülvizsgálatot kérhetnek egy jogszabályról.
Előírták azt is, hogy az AB-nak bírói kezdeményezésre soron kívül - legkésőbb harminc napon belül - kell felülvizsgálnia az egyedi ügyben alkalmazandó jogszabályt, valamint azt is, hogy ha egy, a testület előtt fekvő ügy a társadalom széles körét érinti, akkor köteles kikérni a jogszabály megalkotójának, a törvény kezdeményezőjének vagy képviselőjüknek a véleményét.
Az Alaptörvény rögzíti a hallgatói szerződés lehetőségét. Eszerint a felsőoktatási tanulmányok állami támogatásának törvényi feltétele lehet a későbbi magyarországi munkavállalás. Azt, hogy a felsőfokú tanulmányok támogatásáért cserébe milyen hosszú ideig kell Magyarországon dolgozni, törvény állapíthatja meg. Az AB korábban megsemmisítette a hallgatói szerződéseket szabályozó kormányrendeletet, az Országgyűlés ezután 2012 júliusában a felsőoktatási törvényben rendelkezett azok szabályairól. Az Alaptörvény tartalmazza a jövőben azt is, hogy az állami egyetemek és főiskolák gazdálkodását a kormány felügyeli. Eddig azt mondta ki, hogy a felsőoktatási intézmények gazdálkodását törvény szabályozza.
Bekerült az Alaptörvénybe az is, hogy a törvényhozás - sarkalatos törvényben - egyházként ismerhet el vallási szervezeteket. Ennek feltétele lehet, hogy huzamosabb ideje működjenek és legyen társadalmi támogatottságuk. Az egyházak elismerésére vonatkozó rendelkezésekkel szemben alkotmányjogi panasz kezdeményezhető. Korábban az átmeneti rendelkezések egyike mondta ki, hogy az Országgyűlés dönt az egyházak elismeréséről. Ezt azonban az AB megsemmisítette, csakúgy, mint az egyházi törvény több rendelkezését, köztük az egyházak elismerési eljárására vonatkozókat.
Az Alaptörvénybe iktatták azt is, hogy a családi kapcsolat alapja a házasság, illetve a szülő-gyermek viszony. E cikk módosítását ugyancsak egy AB-döntés előzte meg, amelyikkel a testület megsemmisítette a családvédelmi törvény egy részét, amiért túlságosan szűkre szabta a család fogalmát, amikor azt egy férfi és egy nő házasságára, az egyenes ági rokoni kapcsolatra vagy családba befogadó gyámságra épülő kapcsolatrendszerként határozta meg.
Törvény vagy önkormányzati rendelet jogellenessé minősítheti az utcán élést az Alaptörvény-módosítás értelmében. A közterületen lakást a közrend, a közbiztonság, a közegészség és a művelődési értékek védelme érdekében tilthatja meg jogszabály. Az Alaptörvény ugyanakkor kiegészült azzal, hogy az emberhez méltó lakhatás feltételeinek megteremtését az állam és a helyi önkormányzatok azzal is segítik, hogy törekednek minden hajléktalannak szállást biztosítani. Az AB 2012 novemberében alaptörvény-ellenesnek nyilvánította a hajléktalanok közterületen élésének törvényi tiltását.
Az országgyűlési és az Európai Parlamenti (EP) választást megelőző kampányidőszakban csak a köz tájékoztatási eszközök tehetnek közé politikai hirdetéseket - döntött a törvényhozás. A Miniszterelnökséget vezető Fidesz-es Lázár által kezdeményezett módosítás alapján politikai hirdetés ezután csak ellenérték nélkül közölhető a televíziókban és a rádiókban, az országgyűlési és az EP-választások előtti kampányidőszakban pedig csak a köz tájékoztatási eszközök sugározhatják a pártok hirdetéseit. A köz tájékoztatási eszközöknek a hirdetések ingyenes közzétételekor egyenlő feltételeket kell biztosítania a névsort állító pártok számára. A politikai hirdetések alaptörvénybeli szabályozásának előzménye, hogy az AB 2013. január elején a sajtószabadság súlyosan aránytalan korlátozásának minősítette, hogy a választási eljárási törvény szerint a kampányidőszakban kizárólag a köz tájékoztatási eszközökben lehet politikai hirdetéseket sugározni.
A jövőben az Alaptörvény alapozza meg a gyűlöletbeszéddel szembeni fellépés lehetőségét. Az Alaptörvény negyedik módosítása egyértelművé teszi: a véleményszabadság gyakorlása nem sértheti más emberek, a magyar nemzet, valamint nemzeti, etnikai, faji vagy vallási közösségek méltóságát, az említett közösségekhez tartozóknak pedig - törvényben meghatározottak szerint - joguk van a méltóságuk megsértése miatti igényüket bíróság előtt érvényesíteni. Az Alaptörvény módosítás indoklásában a Fidesz - Kereszténydemokrata Néppárt képviselői azt írták: az Alkotmánybíróság korábbi gyakorlata világossá tette, hogy törvényi szinten nem biztosítható hatékony fellépés a gyűlöletbeszéddel szemben, ezért azt az Alaptörvény módosításával indokolt megalapozni. 2013. III. 25. Áder, köztársasági elnök aláírásával megjelent a "Magyar Közlöny"-ben az Alaptörvény negyedik módosítása. (Forrás: MTI)
2013. III. 12. Az Országgyűlés Nemzeti Összetartozás Bizottsága felkéri a kormányt, hogy a magyar-román kétoldalú kapcsolatokban és a nemzetközi színtéren egyaránt tegyen meg minden lehetséges diplomáciai erőfeszítést Székelyföld tervezett feldarabolásának megakadályozásáért.
Az állásfoglalás rögzíti továbbá, hogy a Bizottság támogatja a Székely Nemzeti Tanács, a székelység törekvését, amely Székelyföld területi önrendelkezését tűzi zászlajára, összhangban a nyolc székely székből álló egységes közigazgatási és fejlesztési térség kialakításával, továbbá a székely nemzeti jelképek szabad használatával. A Bizottság elutasítja a Székelyföld nemzetiségi arányainak mindennemű, akár a közigazgatási határok tervezett átalakítása általi durva megváltoztatását, amely sérti a nemzeti kisebbségek védelméről szóló keretegyezményt, illetve a kisebbségi és tájéki nyelvek európai chartáját, és ellentétes az Európai Tanács ajánlásával is. A Bizottság minden rendelkezésre álló törvényes eszközzel támogatja a szomszédos országokban élő magyar közösségeknek az európai gyakorlattal összhangban lévő önrendelkezés- törekvéseit. A testület a jövőben a nagykövetjelölteket is meghallgatja, különös tekintettel a Kárpát-medencei magyarságot és a nyugati megbízásokat érintő kérdésekre. Emellett a főkonzulok tájékoztatókat tartanak majd a bizottság előtt. (Forrás: MTI)
2013. III. 14. A kormány, a rendkívüli időjárás miatt megkéri az önkormányzatokat, pártokat és társadalmi szervezeteket, hogy az emberek testi épsége és a balesetek elkerülése érdekében megemlékezéseiket lehetőség szerint zárt térben tartsák meg, vagy ha ez nem lehetséges, mondják le.
Az eredeti tervek szerint Március 15-én, délelőtt Budapesten a Múzeumkertben rendeztek volna díszünnepséget Áder, köztársasági elnök és Tarlós, Ifőpolgármester beszédével, majd az 1848-49-es Forradalom és Szabadságharc százhatvanötödik évfordulója alkalmából ünnepi menet indult volna a Múzeumkertből a budai Várba. (Forrás: MTI)
2013. III. 16. A március 14-15-i hóvihar meteorológiai elemzése / Horváth Ákos
"2013. március 14-én szokatlanul kemény téli vihar kezdődött Magyarországon. Az előző nap este megindult csapadék, amely a Dunántúlon hamarosan intenzív havazásba váltott, erősödő északi majd északnyugati széllel társult, amely a délutáni órákra már viharossá fokozódott. Az egyre többfelé kialakult hóvihar kritikus helyzetet teremtett elsősorban az utakon, széles hóátfúvásokat és alig néhány méteres látástávolságot okozva. Az északkeleti országrészben az intenzív vizes hó megtapadva a vezetékeken sokfelé váltott ki vezetékszakadást, amely hosszan tartó áramkimaradásokkal járt." (...) (Forrás: Országos Meteorológiai Szolgálat):
http://tinyurl.com/cckkgad
2013: III. 17. Megdőlt az országos hőmérsékleti hideg-csúcs:
Vásárosnaményban ezen a napon mínusz 18,2 Celsius fokot mértek.
2013. III. 21. A Táncsics-díj visszavonását kérte a kormánytól több emberi jogi szervezet, valamint az Egyesült Államok és Izrael arra hivatkozva, hogy Szaniszló Echo TV-s munkásságát gyűlöletkeltő rasszizmus jellemzi.
Visszaadja a Táncsics-díjat Balognak, az emberi erőforrások miniszterének Szaniszló újságíró. Ezt maga az érintett jelentette be az "Echo" televízióban. Szerinte rágalomkampányt indítottak ellene. Közölte: az ellene indított rágalomkampány célja, hogy megfélemlítsék azokat, akik lerántják a leplet a borzalmas világrendről, és az, hogy elhallgattassák az igazságot. Úgy látja, az ő Táncsics-díja miatt példátlan nyomás nehezedik Magyarországra. Nemzetünk zsarolása, hazánk megfojtása árán neki a Táncsics-díj nem kell - mondta. (Forrás: MTI)
2013. III. 22. A magyar Külügyminisztérium bekérette a budapesti román nagykövetet
Győri, külügyi államtitkár március 21-én sürgősséggel hivatalába kérette Micula, budapesti román nagykövetet, és a nagykövetnek neheztelését fejezte ki azt követően, hogy Ponta Victor, román miniszterelnök az 'Adevărul' újságnak március 19-én adott interjújában azt mondta: csak Magyarország miatt van szükség az erősebb Európai Uniós számonkérési gépezetre. A magyar Külügyminisztérium közleményben közölte: az államtitkár Ponta Victor szavait sokkolónak nevezte, és sajnálkozását fejezte ki Románia nagykövetének; Ponta Victor nyilatkozatával csatlakozott a Magyarországot megalapozatlanul bírálók táborához. A magyar kormány képviselője magyarázatot kért arra, hogy a román nagykövet országa miért fordult szembe Magyarországgal egy rendkívül érzékeny európai ügyben. A Külügyminisztérium szerint Micula megerősítette Románia együttműködési szándékának fenntartását és további felvilágosítást ígért a nyilatkozattal kapcsolatban. (Forrás: MTI)
2013. III. 23. Nyílt levél
"Benjamin Cardin szenátor úrnak, az amerikai Helsinki Bizottság elnökének
A Kárpát-Medencei Magyar Autonómia-Tanács olyan ernyőszervezet, amely a Magyarország határain kívül élő magyar nemzeti közösségek önrendelkezésében, mint a térség stabilitását nagyban erősítő megoldásban gondolkodó politikai pártokat és közképviseleti szervezeteket tömöríti Romániából, Szlovákiából, Ukrajnából, Szerbiából, Horvátországból, Szlovéniából és Ausztriából.
Nagyra értékeljük, hogy az Amerikai Egyesült Államok még az Európai Unió tagállamaiban is figyelemmel kíséri a demokratikus alapértékek, intézmények és az emberi jogok ügyét. Éppen ezért mi, a Magyarország határain kívül élő magyar nemzeti közösségek képviselői bízunk abban, hogy amiként Magyarország képviselői is meghallgatásra találtak az Önök bizottsága előtt, azonképpen a Magyarországgal szomszédos államok képviselői is alkalmat nyernek arra, hogy Washingtonban kifejtsék álláspontjukat az országukban kisebbségben élő nemzeti közösségeket ért jogsértések tárgyában.
Szenátor úr, Ön a Magyarország ügyében rendezett, múlt heti meghallgatáson – egyebek mellett – kifogás tárgyává tette a határon túl élő magyarok magyarországi állampolgárságát. Ezen bírálatra válaszolva, ezúton jelezzük, hogy Önt alighanem félretájékoztatták. Magyarország nem etnikai alapon biztosít állampolgárságot a határain túl élők számára. A magyar állampolgársági törvény 2010-es módosítása alapján a volt magyar állampolgárok, illetve leszármazottaik etnikai, faji, vallási hovatartozásra való tekintet nélkül kapják vissza azt az állampolgárságot, amelyről önként soha le nem mondtak. A magyarországi jogszabály sem a nemzetközi jog, sem az Európai Unió alapokmányainak előírásaiba nem ütközik. A kettős állampolgárság egyébként világszerte 89 államban elfogadott, az Európai Unión belül pedig a tagállamok felében élő gyakorlat. Közülük számos országban a nyelvi és nemzeti identitásukat megőrző személyek könnyített feltételekkel vagy automatikusan kaphatják meg anyaországuk állampolgárságát.
A volt szovjet tömb utódállamaiban valóban tetten lehet érni jogsértéseket. De azokat nem a magyar állam követi el, hanem a vele szomszédos országokban élő, őshonos magyar nemzeti közösségek szenvedik el. Néhány példa: a kommunista diktatúra idején elkobzott ingatlanjainkat mind a mai napig nem szolgáltatták vissza teljes egészében, nyelvi jogainkat semmibe veszik, és valóságos hadjáratot folytatnak nemzeti szimbólumaink használata ellen.
A volt szocialista országokat jellemző nemzetállami homogenizáló törekvések, a kormányzati szinten bátorított többségi asszimilációs politika az őshonos magyar nemzeti közösségeket létükben veszélyeztetik. Ennek következtében lélekszámunk az utóbbi száz esztendőben drámai mértékben csökkent. Az I. Világháborút követően mintegy hárommillió magyar nemzetiségű személy került az utódállamokba, mára pedig már közel egymillióval vagyunk kevesebben. A számadatok is igazolják, hogy az új államalakulatokba került magyar közösségek a negatív népesedési tendenciákat meghaladó módon, mértékben fogyatkoztak meg.
Az 1910-es népszámlálási adatok szerint a mai Románia területén 1.704.851, Csehszlovákiában 1.084.343, Jugoszláviában pedig 563.597 magyar nemzetiségű személy élt.
1992-ben Romániában még 1.619.735 személy vallotta magát magyarnak, a 2011-es népszámlálás ideiglenes adatai szerint azonban mára már mindössze 1.238.000 magyar maradt, vagyis az utóbbi húsz évben közel 400.000-rel fogyatkoztunk. Mivel a magyarok Románián belül Erdélyben élnek, érdemes megnézni az arányszámokat is: 1910-ben az erdélyi összlakosság 31,64%-át tették ki a magyarok, az ezredfordulóra viszont ez az arány 19,60%-ra romlott.
Szlovákiában 1991-ben még 567.929 személy vallotta magát magyarnak (az összlakosság 10,7%-a), napjainkban azonban már csupán 458.467-en vállalják magyar nemzetiségüket (8,5%).
1991-ben a volt Jugoszláviában összesen 344.147 személy vallotta magát magyarnak. Közülük 339 491-en a Vajdaságban, a többiek Közép-Szerbiában, Montenegróban és Koszovóban éltek. 2011-ben Szerbiában már csupán 251.136 magyart számoltak össze.
Horvátországban az 1991-es népszámlálás szerint a magyar nemzetiségűek száma még 22.355 volt, a számuk azonban 2011-re 14.048-ra csökkent.
Ukrajnában 1910-ben még 185.000 magyart tartottak nyilván, az utolsó – 2001-es – ukrán népszámlálás szerint viszont Kárpátalján már csak 151.533 személy vallotta magát magyar nemzetiségűnek Kárpátalján.
Volt nagynevű kollégája, Tom Lantos már a múlt században példát mutatott az amerikaiaknak, amikor is következetesen kiállt a kommunista diktatúrában kettős jogfosztásban élő Kárpát-medencei magyar közösségek mellett, és minden lehetőt megtett a védelmükben. Arra kérjük Önt, hogy kövesse példáját, és vegye védelmébe kisebbségben élő nemzeti közösségeinket. Könnyű belátni, hogy a Kárpát-medence több országában élő magyar nemzeti közösségek léte a térség népei közötti kapcsolatokat erősítő és stabilizáló hatású tényező lehet.
Mi, a Kárpát-Medencei Magyar Autonómia-Tanács tagszervezetei az otthonunkat jelentő országokban erre törekszünk. Nem más nemzetek ellenében, hanem a közös jövőnk érdekében. Ezért javasoljuk, hogy az amerikai Helsinki Bizottság az európai államok demokratikus elkötelezettségére vonatkozó vizsgálódásait a mi országainkra is terjessze ki, és azonos mércével mérve, a közös értékvilágunk alapjait jelentő szabadságjogok jegyében vizsgálja meg a magyar nemzeti közösségek és tagjaik ellenében napirenden lévő jogsértéseket.
Mártély, 2013. március 23.
Tőkés László, a Kárpát-Medencei Magyar Autonómia-Tanács elnöke
Sándor Krisztina, az Erdélyi Magyar Nemzeti Tanács ügyv. Elnöke (Románia)
Izsák Balázs, a Székely Nemzeti Tanács elnöke (Románia)
Toró T. Tibor, az Erdélyi Magyar Néppárt elnöke (Románia)
Biró Zsolt, a Magyar Polgári Párt elnöke (Románia)
Pásztor István, a Vajdasági Magyarok Szövetségének elnöke (Szerbia)
Csorba Béla, a Vajdasági Magyar Demokrata Párt elnöke (Szerbia)
Csonka Áron, a Vajdasági Magyar Demokratikus Közösség elnöke (Szerbia)
Őry Péter, a Magyar Közösség Pártjának alelnöke (Szlovákia)
Wurst Erzsébet, az Ausztriai Magyar Egyesületek és Szervezetek Központi Szövetségének elnökségi tagja (Ausztria)
Jakab Sándor, a Horvátországi Magyarok Demokratikus Közösségének elnöke (Horvátország)
Brenzovics László, a Kárpátaljai Magyarok Kulturális Szövetségének alelnöke (Ukrajna)
Horvát Ferenc, a Muravidéki Magyar Önkormányzati Szövetség elnöke (Szlovénia) (Forrás: "Aradi Hírek"):
http://tinyurl.com/c9j9jro
2013. III. 27. Háromnapos hivatalos látogatásra Magyarországra érkezik az ukrán kormányfő.
Azarov Mikola március 28-án tárgyal magyar kollégájával, Orbán Viktorral. A látogatásához kötődően, március 26-án Semjén, nemzetpolitikáért felelős miniszterelnök-helyettes találkozott Kováccsal, a Kárpátaljai Magyar Kulturális Szövetség elnökével, és áttekintették a kárpátaljai magyar közösségek helyzetét. A találkozón szó volt az ukrajnai kisebbségi politika időszerű kérdéseiről is.
Legutóbb 2007-ben járt ukrán miniszterelnök Budapesten: Janukovics akkor aláírta a két ország cselekvési tervét, amelyik az energiabiztonság ügyét, valamint a munkaszervezési és közlekedési együttműködés kérdését állítja a középpontba.
Orbán Viktor legutóbb 2012 márciusában látogatott el Kijevbe, ahol Janukovics államfővel és Azarov Mikolával a kétoldalú kapcsolatok továbbfejlesztéséről tárgyalt. 2013. III. 28. Orbán Viktor kérte ukrán tárgyalófele jóindulatát és támogatását az Ukrajnában 2012-ben elfogadott nyelvtörvény végrehajtása ügyében, ami fontos az ott élő magyar kisebbségnek. Ez egy törvénytisztelő, de a nemzeti önazonosságát és műveltségét fenntartani akaró közösség - így ajánlotta a kárpátaljai magyarokat Azarov Mikola figyelmébe. A megbeszélés tárgya volt az energiafüggőség és az energetikai együttműködés - közte a gáz és a villamos áram - kérdése. Megállapodtak arról, hogy művelődési napokat rendeznek Ukrajnában és Magyarországon. Felmerült egy ukrán-magyar ösztöndíjterv lehetősége is. Megvitatták a magyar-ukrán határforgalom bővítésének, új határátkelők megnyitásának és a régiek korszerűsítésének lehetőségét.
Az ukrán kormányfő kiemelte, hogy a tárgyalások szerteágazó területeket érintettek. Folytatjuk az együttműködést az atomenergia területén, javítani fogjuk az összetett áruszállítás lehetőségeit, szélesíteni fogjuk a már meglévő szállítási hálózatokat egyebek között a határ menti övezetben, és javítani fogjuk a határátlépőkön az állampolgárok kiszolgálását. Személyes köszönetét fejezte ki Orbán Viktornak azért a közreműködéséért, amellyel végül előrevivő eredménnyel zárult egy hosszú és nehézkes tárgyalás-sorozat, és lehetővé vált, hogy Ukrajna Európából gázt szállítson a magyarországi vezetékrendszeren keresztül.
A magyar-ukrán tárgyalások után a felek megállapodást írtak alá a nemzetközi összetett árufuvarozásról, szándéknyilatkozat született a növényvédelmi tárcaközi együttműködésről, együttműködési megállapodást írt alá a Nemzeti Külgazdasági Hivatal és a Befektetési és Nemzeti Folyamattervek Ukrán Állami Hivatala. Végül Orbán Viktor és Mikola Azarov szándéknyilatkozatot írt alá a magyar-ukrán államhatár közúti átkelőhelyeinek átfogó fejlesztéséről. (Forrás: MTI)
2013. III. 28. Újra hazai gyártású lehet a magyar utakon közlekedő buszok többsége, sőt, külföldre is juthat a Magyarországon készített járművekből – nyilatkozta Fónagy, a Nemzeti Fejlesztési Minisztérium államtitkára.
Beszállítói munkatervet indít hazai kis- és középvállalkozások számára a 'Volvo'-val közös buszgyártásához a "Rába", amelyik az követően, hogy visszakerült magyar többségi tulajdonba, belépett a magyar gazdaság meghatározó szereplői közé. A magyar autóbuszgyártás a belföldre szükséges ötszáz-hétszáz darabos igény mellett ennek kétszeresét is képes gyártani. Állami tulajdonú közlekedési vállalatok autóbusz-közbeszerzését a 2013-as költségvetés kerete határozza meg, ennek alapján az állami cégeknél háromszáz - négyszáz busz beszerzésére nyílik lehetőség. (Forrás: MTI)
2013. III. 28. Orbán Viktor miniszterelnök köszönetet mondott azoknak a magyar katonáknak, akik az afganisztáni Tartományi Újjáépítési Csoport (PRT) utolsó keretének tagjaiként érkeztek haza.
2006 októbere és 2013 márciusa között tizenhárom váltásban összesen több mint kétezerötszáz magyar katona teljesített szolgálatot az Afganisztán északi részén fekvő Baglán tartományban. A magyar PRT tevékenysége révén az oktatási alaphálózat feltételeinek javulása a tartomány tanköteles korú gyermekeinek tizenöt százalékát érintette, az egészségügyi munkatervek által több mint öt ezer család - az érintett járásokban élő lakosság mintegy harmincöt-negyven százaléka - számára vált elérhetővé magasabb színvonalú egészségügyi ellátás. Az úthálózat, az ivóvízellátás, az árvízvédelem, az energia-ágazat és a mezőgazdaság
fejlesztéséhez is nagyban hozzájárultak.
A miniszterelnök beszédében megemlékezett az Afganisztánban hősi halált halt katonákról is. Afganisztáni feladatteljesítés közben több mint hat év alatt hét magyar katona vesztette életét. 2008. június 10-én a PRT-csoport egyik tűzszerésze halt meg, amikor egy házi készítésű robbanószerkezetet hatástalanított. 2008. július 12-én a Kunduzba vezető úton robbanás következtében hunyt el egy tűzszerész százados. 2010. augusztus 23-án Baglán tartományban egy magyar törzsőrmesternő halt meg, amikor támadás érte a magyar gépkocsioszlopot. A támadásban életveszélyesen megsérült zászlóst hazaszállították a Honvédkórházba, ahol szeptember 7-én hunyt el. 2011. május 17-én közúti balesetben két magyar katona halt meg, amikor felborult a PRT mozgó gépkocsioszlopának egyik járműve. A magyar Csoport hetedik halottja katonaorvos - természetes halállal, szívroham miatt hunyt el Afganisztánban.
A kormányfő megköszönte a más műveletsorokban jelenleg is az ázsiai országban szolgáló összesen négyszázharminc katona munkáját is.
Jelenleg ötven ország több mint száz ezer katonája szolgál a NATO vezette afganisztáni nemzetközi erő (ISAF) kötelékében. Az ISAF 2014 végén befejezi küldetését, és kivonja harci erőit a közép-ázsiai országból. (Forrás: MTI)
2013. III. 28. A legutóbbi népszámláláskor lényegesen többen vallották meg nemzetiségi azonosságukat a Központi Statisztikai Hivatal (KSH) honlapján közzétett adatok szerint, mint tíz éve - közölte az Emberi Erőforrások Minisztériuma.
A tárca szerint ez a kormány sikeres nemzetiségpolitikájának köszönhető. Az elmúlt három évben a kormány sokat tett a nemzetiségekért: Alaptörvényben rögzítette, hogy a magyarországi nemzetiségek államalkotó tényezők, nyelvüket, kultúrájukat védi. A nemzetiségi önkormányzatok költségvetési támogatásaiban bekövetkezett változásoknak köszönhetően az országos nemzetiségi önkormányzatok által átvett intézmények száma jelentősen nőtt az elmúlt időszakban. Magyarország a térség számos országa számára követhető példa. Több országban a magyar minta alapján alkották meg a nemzetiségek országos képviseletének rendszerét és művelődési önrendelkezésének lehetőségét.
Németh, a KSH elnökhelyettese a népszámlálásról szóló, budapesti sajtótájékoztatón elmondta: háromszáztizenötezer ötszáznyolcvanhárom ember (a tíz évvel ezelőttihez képest 153,4 százalék) vallotta magát cigánynak első- vagy másodsorban. Ezen felül hetvenegyezer hatszáz nyolcvanhatan vannak, akik önmagukat roma emberekkel közös háztartásban élőknek vallották, továbbá kétszáznegyvenhétezer kilencszáz ötvenkilencen laknak "nagymértékben cigány nemzetiséghez tartozók által lakott területen". A második legnépesebb nemzetiséget a németek jelentik száznyolcvanötezer hatszáz kilencvenhatos, a harmadikat pedig a románok harmincötezer hatszáz negyvenegyes létszámmal, a szlovákság, harmincötezer kétszáznyolcas lélekszámú. Az áttelepülő csoportok közül a legnagyobb az oroszok aránya, ők tizenháromezer háromszáz harmincheten vannak, ami 242 százaléka a tíz évvel ezelőtti adatnak, a kínaiak pedig hat ezer hétszáz hetvenen élnek Magyarországon, ami a korábbi adathoz képest 232,2 százalékot jelent. 2013. III. 29. A 2011-es népszámlálás végső adatai. A legjelentősebb változás, szakértő szerint a 2001-es adatokkal összevetve, hogy kétszázhatvan ezerrel csökkent a népesség, mert évről évre mindegy negyven ezerrel kevesebb gyerek születik. Ha egyébként csak a halálozások és a születések számát vetnénk össze, a csökkenés háromszáznyolcvanhét ezer lett volna, de a nemzetközi vándorlás valamelyest javított az arányokon. Elkeserítő adat, hogy a családok ötvenhárom százalékában, egymillió háztartásban nincs gyerek, további egymillióban pedig csak egy van, és a családok összesen nyolc százalékában van csak három vagy több gyerek.
A vallási kérdésekre egyre kevesebben válaszolnak; két és félszer többen, 2,7 millióan hagyták válasz nélkül ezt a részt, a válaszolók negyede pedig azt mondta, nem tartozik semmilyen vallási közösséghez, ami szintén lényeges növekedés. (Forrás: MTI)
"Népszámlálás 2011" (Forrás: Központi Statisztikai Hivatal):
http://tinyurl.com/d5m25lj
2013 III. 29. Európa jövője a ti kezetekben van; legyetek méltók e feladatra!
Az "Egy közülünk" európai polgári kezdeményezést támogatjuk. Célkitűzése, hogy az Európai Unió szüntesse be az emberi magzatok elpusztításával járó kísérletek és más tevékenységek pénzügyi támogatását.
2013. április 4-én 16.30-ra a Széll Kálmán térre várnak minden fiatalt. A magzati élet védelmére és méltóságának tiszteletben tartására hívják fel a figyelmet. (Forrás: Facebook events Flash Mob a magzati életért):
http://tinyurl.com/bt43ob5
https://eleve.blog.hu/api/trackback/id/tr195168011